พื้นฐานไทยแข็ง1,000จุดรับไหว3กูรูเชียร์ซื้อหุ้น
นักวิเคราะห์ฟันธงปัจจัยในประเทศค้ำดัชนีหุ้น เชื่อไม่ต่ำกว่า 1,000 จุด เชียร์ซื้อรอลุ้นไตรมาส 4 วิ่งฉิว
22 ส.ค. 2554

นักวิเคราะห์ฟันธงปัจจัยในประเทศค้ำดัชนีหุ้น เชื่อไม่ต่ำกว่า 1,000 จุด เชียร์ซื้อรอลุ้นไตรมาส 4 วิ่งฉิว 
นายกวี ชูกิจเกษม ผู้ช่วยกรรมการผู้จัดการ สายงานวิเคราะห์หลักทรัพย์ บริษัทหลักทรัพย์ (บล.) กสิกรไทย กล่าวว่า ปัจจัยในประเทศ โดยเฉพาะผลประกอบการของบริษัทจดทะเบียน (บจ.) และนโยบายของรัฐบาลใหม่จะเป็นปัจจัยหนุนไม่ให้ดัชนีหุ้นไม่ลดลงไปต่ำกว่า 1,000 จุด 
“นักลงทุนต่างชาติมีต้นทุนอยู่ที่ 1,015จุด จะไม่ขายจนถึงระดับที่ตัวเองขาดทุน และคาดว่าไตรมาส 4 ดัชนีจะกลับมาเป็นขาขึ้นอีกครั้ง” นายกวี กล่าว
ดังนั้นจึงแนะนำการลงทุนหุ้นที่ได้ประโยชน์จากมาตรการภาครัฐ แต่ต้องมีสัดส่วนราคาต่อกำไร (พีอี) ไม่สูงมากนักและปันผลตอบแทนในอัตราที่สูง เช่น ADVANC, LOXLEY, MAJOR, MCOT, TISCO และ CENTEL รวมทั้งผู้ประกอบการบ้าน
ขณะที่ นายสุกิจ อุดมศิริกุล ผู้อำนวยการอาวุโส ฝ่ายกลยุทธ์การลงทุนลูกค้าบุคคล บล.ไทยพาณิชย์ และนางวชิราลักษณ์ แสงเลิศศิลปชัย ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ มีความเห็นตรงกันว่า ดัชนีหุ้นไม่น่าจะลงไปต่ำกว่า 1,040 จุดและยังมีโอกาสที่จะปรับเพิ่มขึ้นได้ 
นายสุกิจ แนะนำลงทุนหุ้น ADVANC, MAJOR, LPN, TISCO และ MAKRO 
นางวชิราลักษณ์ แนะนำลงทุนหุ้น DTAC, HMPRO, BIGC, SVI, IVL, STA, CPF และ CENTEL